CELEX: 32021R1368
Language: ga
Date: 2021-08-06 00:00:00
Title: Rialachán Cur Chun Feidhme (AE) 2021/1368 ón gCoimisiún an 6 Lúnasa 2021 maidir le haicmiú earraí áirithe san Ainmníocht Chomhcheangailte

17.8.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 294/5
               
            
         RIALACHÁN CUR CHUN FEIDHME (AE) 2021/1368 ÓN gCOIMISIÚN
         an 6 Lúnasa 2021
         maidir le haicmiú earraí áirithe san Ainmníocht Chomhcheangailte
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais (1), agus go háirithe Airteagal 57(4) agus Airteagal 58(2) de,
         De bharr an mhéid seo a leanas:
         
                     (1)
                  
                  
                     Chun a áirithiú go gcuirtear an Ainmníocht Chomhcheangailte atá i gceangal le Rialachán (CEE) Uimh. 2658/87 ón gComhairle (2) i bhfeidhm go haonfhoirmeach, is gá bearta a ghlacadh maidir le haicmiú na n-earraí dá dtagraítear san Iarscríbhinn a ghabhann leis an Rialachán seo.
                  
               
                     (2)
                  
                  
                     Le Rialachán (CEE) Uimh. 2658/87, leagadh síos na rialacha ginearálta maidir le léirmhíniú na hAinmníochta Comhcheangailte. Tá feidhm ag na rialacha sin freisin maidir le haon ainmníocht eile atá bunaithe go hiomlán uirthi nó a bhfuil cuid di bunaithe uirthi nó a chuireann aon fhoroinn bhreise léi agus a bhunaítear le forálacha sonracha de chuid an Aontais, d’fhonn bearta taraife agus bearta eile i ndáil le trádáil in earraí a chur i bhfeidhm.
                  
               
                     (3)
                  
                  
                     De bhun na rialacha ginearálta sin, na hearraí a bhfuil tuairisc orthu i gcolún (1) den tábla a leagtar amach san Iarscríbhinn, is earraí iad ba cheart a aicmiú faoin gcód AC a luaitear i gcolún (2), de bhua na gcúiseanna a leagtar amach i gcolún (3) den tábla sin.
                  
               
                     (4)
                  
                  
                     Maidir le faisnéis taraife cheangailteach arna heisiúint i leith na n-earraí a bhaineann leis an Rialachán seo, ar faisnéis í nach bhfuil i gcomhréir leis an Rialachán seo, is iomchuí a fhoráil go bhféadfaidh an sealbhóir an fhaisnéis sin a agairt fós, go ceann tréimhse áirithe, i gcomhréir le hAirteagal 34(9) de Rialachán (AE) Uimh. 952/2013. Is tréimhse trí mhí ba cheart a bheith sa tréimhse sin.
                  
               
                     (5)
                  
                  
                     Na bearta dá bhforáiltear sa Rialachán seo, is bearta iad atá i gcomhréir leis an tuairim ón gCoiste um an gCód Custaim,
                  
               TAR ÉIS AN RIALACHÁN SEO A GHLACADH:
         
            Airteagal 1
            Na hearraí a bhfuil tuairisc orthu i gcolún (1) den tábla a leagtar amach san Iarscríbhinn, aicmeofar iad faoi chuimsiú na hAinmníochta Comhcheangailte faoin gcód AC a luaitear i gcolún (2) den tábla sin.
         
         
            Airteagal 2
            Faisnéis taraife cheangailteach nach bhfuil i gcomhréir leis an Rialachán seo, féadfar í a agairt fós i gcomhréir le hAirteagal 34(9) de Rialachán (AE) Uimh. 952/2013 go ceann tréimhse trí mhí ó dháta theacht i bhfeidhm an Rialacháin seo.
         
         
            Airteagal 3
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 6 Lúnasa 2021.
            
               
                  Thar ceann an Choimisiúin
               
               Gerassimos THOMAS
               
                  An tArd-Stiúrthóir
               
               
                  Ard-Stiúrthóireacht an Chánachais agus an Aontais Custaim
               
            
         
         
            (1)  IO L 269, 10.10.2013, lch. 1.
         
            (2)  Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim (IO L 256, 7.9.1987, lch. 1).
      
      
         
            IARSCRÍBHINN
            
                        Tuairisc ar na hearraí
                     
                     
                        Aicmiú
                        (Cód AC)
                     
                     
                        Cúiseanna
                     
                  
                        (1)
                     
                     
                        (2)
                     
                     
                        (3)
                     
                  
                        Earra (ar a dtugtar lionsa fáiscín ceamara) arb é atá ann lionsa atá déanta as gloine, agus é i suíochán plaisteach ar a bhfuil “fáiscín” lena ngreamaítear de rud eile é.
                        Is lena úsáid le ceamaraí aon-lionsa atá comhshuite i bhfóin chliste, i dtáibléid agus i ngairis chomhchosúla a dearadh an t-earra.
                        Nuair a fheistítear an t-earra ar lionsa an cheamara, trí bhíthin an fháiscín, leathnaítear réimse radhairc an cheamara.
                        Féach an íomhá  (*1)
                        
                     
                     
                        9002 11 00 
                     
                     
                        Cinntear an t-aicmiú le rialacha ginearálta 1 agus 6 maidir le léirmhíniú na hAinmníochta Comhcheangailte agus le foclaíocht na gcód AC 9002  agus 9002 11 00 .
                        I bhfianaise shaintréithe oibiachtúla an earra (tá ceangaltán fáiscín ann a fhónann chun é a cheangal de lionsa ceamara aon-lionsa), is earra é ar beartaithe dó é a úsáid le hionstraim optúil (ceamara) mar chóras lionsa a shuitear os comhair réada agus a thugann íomhá den réad sin. Dá bhrí sin, réadlionsa is ea an t-earra de réir bhrí cheannteideal 9002  (féach freisin na Nótaí Míniúcháin ar an gCóras Comhchuibhithe a ghabhann le ceannteideal 9002 , an tríú mír).
                        Cumhdaítear le foclaíocht chód AC 9002 11 00  réadlionsaí le haghaidh ceamaraí, gan aon cheamara ar leith a shonrú, agus ní eisiatar réadlionsaí le haghaidh ceamaraí atá comhshuite laistigh d’earraí nach n-aicmítear mar cheamaraí ina gcáil féin.
                        Dá bhrí sin, is faoi chód AC 9002 11 00  atá an t-earra le haicmiú, mar réadlionsa le haghaidh ceamaraí.
                     
                  
               
            
               (*1)  Is le faisnéis a thabhairt, agus lena aghaidh sin amháin, atá an íomhá anseo.